**SPECIJALNA BOLNICA ZA MEDICINSKU**

**REHABILITACIJU**

**VARAŽDINSKE TOPLICE**

**Upravno vijeće**

*Broj: 01-1791/8-2023.*

Varaždinske Toplice, 30.10.2023.

Na temelju čl. Zakona o proračunu (NN 144/21), Pravilnika o proračunskom računovodstvu i računskom planu (N.N. 124/14., 115/15., 87/16., 3/18., 126/19., 108/20) i članka 13. Statuta Specijalne bolnice za medicinsku rehabilitaciju Varaždinske Toplice, Upravno vijeće je na 117. sjednici održanoj dana 30.10.2023. godine donijelo slijedeću

**O D L U K U**

**o višegodišnjem planu uravnoteženja, mjerama za otklanjanje uzroka negativnog poslovanja s akcijskom planom provedbe mjera za 2024., 2025. i 2026. godinu**

**Članak 1.**

Usvaja se Odluka o višegodišnjem planu uravnoteženja, mjerama za otklanjanje uzroka negativnog poslovanja s akcijskom planom provedbe mjera za 2024., 2025. i 2026. godinu (u daljnjem tekstu: Odluka).

Analiza financijskog stanja Specijalne bolnice za medicinsku rehabilitaciju Varaždinske Toplice izrađena je u skladu s Uputama za izradu Financijskog plana jedinica lokalne i područne (regionalne) samouprave za razdoblje 2024.-2026. godine, u cilju što kvalitetnije procjene kretanja manjka te izrade plana njegovog pokrića i prijedloga mjera za otklanjanje uzroka negativnog poslovanja i mjera za stabilno poslovanje Bolnice.

Na temelju poznatih i procijenjenih pokazatelja poslovanja i kretanja stanja na tržištu sastavljen je prijedlog mjera za pokriće planiranog manjka i akcijski plan za njihovu provedbu. U analizi financijskog stanja korišteni su podaci usvojenog Financijskog plana za 2023. godinu, rezultata poslovanja za razdoblje siječanj-kolovoz 2023. godine, procjenu rezultata poslovanja do kraja poslovne 2023. godine te procjenu Specijalne bolnice za medicinsku rehabilitaciju Varaždinske Toplice za 2024., 2025. i 2026. godinu.

# I **ANALIZA I OCJENA POSTOJEĆEG FINANCIJSKOG STANJA**

Analiza i ocjena postojećeg financijskog stanja temelji se na izvještajima o izvršenju Financijskog plana Specijalne bolnice za medicinsku rehabilitaciju Varaždinske Toplice za razdoblje siječanj-kolovoz 2023. godine, procjeni izvršenja za razdoblje I-XII 2023. godine te procjenama poslovanja za 2024., 2025. i 2026. godinu.

**IZVJEŠTAJ O PRIHODIMA I RASHODIMA, PRIMICIMA I IZDACIMA**

## **Tablica 1. Izvršenje prihoda i primitaka 2022. god., izvršenje I-VIII/2023. god., procjena godišnjeg izvršenja za 2023. godinu te procjena 2024., 2025., i 2026. godina**

|  |  |  |  |  |  |  |
| --- | --- | --- | --- | --- | --- | --- |
| PRIHODI/PRIMICI PO VRSTI | IZVRŠENJE  2022. | IZVRŠENJE  I-VIII 2023. | PROCJENA IZVRŠENJA  I-XII 2023. | PLAN  2024. | PROCJENA 2025. | PROCJENA  2026. |
| Prihodi poslovanja | 26.575.003,56 | 16.202.556,14 | 29.669.880,00 | 26.861.337,00 | 27.925.138,00 | 28.474.724,00 |
| Prihodi od prodaje nef. Imov. | 7.253,88 | 1.070,55 | 1.650,00 | 1.500,00 | 1.000,00 | 500,00 |
| Primici od zaduživanja | 390.014,45 | 0,00 | 0,00 | 0,00 | 0,00 | 0,00 |
| **SVEUKUPNO** | **26.972.271,89** | **16.203.626,69** | **29.671.530,00** | **26.862.837,00** | **27.926.138,00** | **28.475.224,00** |

Analiza poslovanja Specijalne bolnice za medicinsku rehabilitaciju Varaždinske Toplice pokazuje da je razlog poslovanja s manjkom prihoda nad izdacima u preniskom dodijeljenom mjesečnom limitu, odnosno niskim cijenama usluga koje su vrlo često niže od stvarnog troška liječenja. Bolnica ima sklopljeni Ugovor o provođenju bolničke i specijalističko-konzilijarne zdravstvene zaštite sa Hrvatskim zavodom za zdravstveno osiguranje, kojim je definiran način odvijanja i financiranja preko 80% osnovne djelatnosti Specijalne bolnice Varaždinske Toplice, a to je pružanje zdravstvene zaštite.

Zapisnici o međusobnom usklađenju između Specijalne bolnice Varaždinske Toplice i Hrvatskog zavoda za zdravstveno osiguranje pokazuju da je u periodu od 2006.-2018. godine ukupno otpisano zatraženog, pruženog, fakturiranog i kontroliranog rada u visini 1.522.861,06 eura. Pružanje i fakturiranje rada iznad limita nastavljeno je i tijekom 2019. godine te je Specijalna bolnica Varaždinske Toplice za 2019. godinu imala 232.920,34 eura više izvršenog rada, a koji je po nepotpisanom Zapisniku o godišnjem obračunu limita i izvršenju rada bolnice i nadalje evidentiran na potraživanjima od HZZO-a u knjigovodstvenim evidencijama bolnice. Da su otpisana potraživanja i primljena sredstva za pokriće troškova evidentirana na poziciji prihoda, sveukupni manjak bi bio daleko manji.

Nadalje, COVID kriza, koju nitko nije mogao predvidjeti, dodatno je opteretila naše poslovanje. Iako razumijemo da je pandemija COVID-19 stvorila izazove bez presedana kako za našu bolnicu tako i za cjelokupan sustav općenito, ne smijemo zanemariti dugovanja koja su se nakupila i koje treba riješiti. Kada govorimo o dugovanjima podrazumijevamo neizvršenje limitiranih sredstava kumuliranih tijekom pandemijskih godina koje za razdoblje od poslovne 2020. do konca mjesec rujna poslovne 2023. godine iznosi 9.079.193,41 eura. Navedeni iznos predstavlja resurs koji je vitalan za pružanje kvalitetne zdravstvene skrbi korisnicima naših usluga i normalno funkcioniranje cijele bolnice.

Neizvršenje limitiranih stavaka u svojim financijskim izvješćima u navedenom iznosu evidentiramo kao obveze što u konačnici rezultira iskazivanjem značajnog manjka prihoda iz prethodnih godina, iako su ti prihodi trebali biti priznati u prihod. Ovo nadalje dovodi do dodatnih problema jer se troškovi održavanja bolnice i plaća radnika nisu smanjivali, već su, naprotiv, kontinuirano rasli, dok su prihodi koji su ih trebali pratiti mjesečno smanjivani (stvarane obveze) zbog neizvršenja limita.

U procjeni rezultata poslovanja za 2024. godinu planiraju se prihodi poslovanja u iznosu 26.862.837,00 kuna. Planiraju se primici za sanaciju lijekova i potrošnog medicinskog materijala, iz EU sredstava planirana su sredstva za refundaciju plaća pripravnika medicinske struke, veći prihod na ime dopunskog osiguranja i osnovnog limita te veći iznos vlastitih prihoda od ugostiteljstva i smještaja budući da je Bolnica proglašena prihvatnim centrom za prihvat i smještaj raseljenih osoba iz Ukrajine pod pretpostavkom da će situacija uzrokovana pandemijom COVID-19 i nadalje jenjavati.

Situacija uzrokovana koronavirusom COVID-19 te uvođenje karantene dovela je do toga da je u prethodnim godinama ostvareno manje prihoda od planiranog i to najvećim dijelom od dopunskog osiguranja i participacija i pružanja usluga na slobodnom tržištu . Mjere su bile zatvaranje poduzeća i obrta koji se bave uslužnim djelatnostima, ugostiteljstvom, trgovinom i sl., stoga planirane prihode od ugostiteljstva, smještaja, zdravstvenih programa i trgovine nije bilo moguće ostvariti u planiranom obimu. Isto se odrazilo na smanjenje broja korisnika na liječenju te posljedično i na prihode od dopunskog poslovanja i participacija.

## **Tablica 2. Izvršenje rashoda i izdataka**

|  |  |  |  |  |  |  |
| --- | --- | --- | --- | --- | --- | --- |
| PRIHODI/PRIMICI PO VRSTI | IZVRŠENJE  2022. | IZVRŠENJE  I-VIII 2023. | PROCJENA IZVRŠENJA  I-XII 2023. | PROCJENA  2024. | PROCJENA 2025. | PROCJENA  2026. |
| Rashodi poslovanja | 17.483.328,02 | 12.797.077,54 | 20.469.347,00 | 21.527.231,00 | 22.326.641,00 | 23.386.370,00 |
| Rashodi za nabavu nefinancijske imovine | 10.793.291,31 | 3.017.060,06 | 3.708.925,00 | 1.893.611,00 | 951.000,00 | 970.891,00 |
| Izdaci za financijsku imovinu i otplate zajmova | 1.131.029,20 | 822.857,99 | 1.324.180,00 | 781.849,00 | 781.849,00 | 781.849,00 |
| **SVEUKUPNO** | **29.407.648,53** | **16.636.995,59** | **25.502.452,00** | **24.202.691,00** | **24.059.490,00** | **25.139.110,00** |

U rashodima za zaposlene uključene su naknade za zaposlene poput sredstava za božićnice i regres, dječje darove, jubilarne nagrade te ostala materijalna prava zaposlenima. U 2025. i 2026. planira se povećano zapošljavanje zbog odlaska većeg broja djelatnika u starosnu mirovinu. Planiraju se veći iznosi za materijale i energiju zbog trenda povećanja cijena na tržištu. U spomenutom planskom razdoblju planirane su maksimalne mjere štednje, racionalnog i kontroliranog trošenja sredstava, te prioritetna, nužna ulaganja. Aktivnost se financira iz prihoda za posebne namjene (izvor 43), vlastitih prihoda (izvor 31), donacija (izvor 61), pomoći EU (izvor 51), ostalih pomoći (izvor 52).

Za nabavu opreme planirana je nabavka nužne medicinske opreme i to zbog dotrajalosti postojeće, također planirana je nabavka novog službenog vozila. Od dodatnih ulaganja planira se izvedba vanjske terase kafića Terme, zaštitna ograda ustanove, ulaganje u parkirališta, odvodnja bušotine B-2, ugradnja izmjenjivača topline pripreme sanitarne vode GTV za objekt Terme i Minervu te ostala dodatna ulaganja. Velik dio dodatnog ulaganja bio je kroz energetsku obnovu. Aktivnost se financira iz decentraliziranih sredstava (izvor 44), vlastitih prihoda (izvor 31), donacija (izvor 61) i prihoda od nefinancijske imovine i nadoknade šteta s osnova osiguranja (izvor 71).

Za tekuće i investicijsko održavanje (T132001) u 2024. godini planirani iznos iznosi 883.450,00 €, a odnosi se na razne usluge tekućeg investicijskog održavanja na nivou Bolnice, uređenje recepcijskog pulta, sanacija rashladnih komora skladišta hrene u objektu Minerva, popravak prometnica i parkirališta u krugu bolnice, postava podnih obloga za uređenje bolesničkih soba te ostalih usluga tekućeg i investicijskog održavanja objekata i opreme. U 2025. godini planirani iznos iznosi 848.000,00 € za razne usluge tekućeg i investicijskog održavanja, dok je za 2025. godinu planirano 835.000,00 €. Aktivnost se financira iz vlastitih prihoda (izvor 31) i prihoda za posebne namjene (izvor 43).

## **Tablica 3. Rezultat poslovanja**

|  |  |  |  |  |  |  |
| --- | --- | --- | --- | --- | --- | --- |
|  | IZVRŠENJE  2022. | IZVRŠENJE  I-VIII 2023. | PROCJENA IZVRŠENJA  I-XII 2023 | PROCJENA  2024. | PROCJENA 2025. | PROCJENA  2026. |
| PRIHODI I PRIMICI | 26.972.271,89 | 16.203.626,69 | 29.671.530,00 | 26.862.837,00 | 27.926.138,00 | 28.475.224,00 |
| RASHODI I IZDACI | 29.407.648,53 | 16.636.995,59 | 25.502.452,00 | 24.202.691,00 | 24.059.490,00 | 25.139.110,00 |
| FINANCIJSKI REZULTAT | -2.435.376,64 | -433.368,90 | 4.169.078,00 | 2.660.146,00 | 3.866.648,00 | 3.336.114,00 |
| PRENESENI MANJAK IZ PRETHODNIH GODINA | 11.596.608,91 | 14.031.985,54 | 14.031.986,00 | 9.862.908,00 | 7.202.762,00 | 3.336.114,00 |
| **MANJAK ZA PRIJENOS U SLJEDEĆEM RAZDOBLJU** | **14.031.985,54** | **14.465.354,44** | **9.862.908,00** | **7.202.762,00** | **3.336.114,00** | **0,00** |

Proračunsku 2022. godinu Bolnica je završila sa manjkom prihoda poslovanja u iznosu 2.435.376,64 €. Kada se tom iznosu pridoda preneseni manjak prihoda iz poslovne 2021. godine u iznosu 11.596.608,91 € korigirani rezultat iznosi -14.031.985,64 €.

Manjak prihoda proračunske 2022. godine rezultat je preknjiženja neizvršenja limita za 2022. godinu sukladno naputku Ministarstva financija (stornirani prihodi-zadužene obveze) te Okončane situacije za izvedene radove na izgradnji novog Nacionalnog rehabilitacijskog centra za osobe s bolestima kralježnične moždine za koje nisu bila refundirana sredstva iz planiranih izvora.

Proračunsku 2023. godinu Bolnica planira završiti sa viškom prihoda poslovanja u iznosu 4.169.078,00 €. Kada se od prenesenog manjka prihoda iz poslovne 2022. godine oduzme ostvareni višak prihoda poslovanja dobiva se korigirani manjak prihoda poslovanja u iznosu 9.862.908,00 €.

U proračunsku 2024. godinu donosi se preneseni manjak prihoda iz prethodnih godina u iznosu 9.862.908,00 €, poslovanje se završava sa ostvarenim viškom u iznosu od 2.660.146,00 €, tako da korigirani rezultat iznosi 7.202.762,00 €.

U proračunsku 2025. godinu donosi se preneseni manjak prihoda iz prethodnih godina u iznosu 7.202.762,00 €, poslovanje se planira završiti sa ostvarenim viškom u iznosu od 3.866.648,00 €, tako da će korigirani rezultat iznositi 3.336.114,00 € koji se planira u potpunosti zatvoriti u poslovnoj 2026. godini.

Evidentirani manjak prihoda odnosi se na manjak prihoda iz Izvora 43 Prihoda po posebnim propisima, odnosno neizvršenje limita prema HZZO-u. Bolnici se mjesečno doznačuju ugovoreni iznosi limita, a na prihodovnoj strani iskazuje se samo izvršenje, dok se neizvršenje evidentira kao obveza za manje izvršen rad. Neizvršenje limita najvećim je dijelom rezultat pandemije COVID-19. Zbog bojazni od moguće zaraze korisnici usluga nisu prihvaćali ponuđene rezervacije. Navedena pandemija najviše je utjecala na poslovanje u 2020. i 2021. godini.

Specijalna bolnica je do sada veliku pažnju posvećivala praćenju natječaja iz EU fondova te pripremi i prijavi na iste te je uspješno povlačila EU sredstva. Kako bi se nastavilo s investicijskim ciklusom i strateškim projektima potrebno je i nadalje staviti veliki naglasak na iznalaženje sredstava putem EU natječaja

# **II** **PRIJEDLOG MJERA ZA OTKLANJANJE UZROKA NEGATIVNOG POSLOVANJA I MJERA ZA STABILNO POSLOVANJE**

1. Financijskim planom i izmjenama i dopunama planirati pokriće manjka;
2. Kod planiranja i izvršavanja Financijskog plana prioritet imaju zakonske i ugovorne obveze;
3. Kontinuirano praćenje naplate prihoda i preuzimanje obveza u skladu s njihovim ostvarenjem;
4. Povećanje financiranja proračunskih projekata i aktivnosti iz tekućih i kapitalnih pomoći prijavom projekata na natječaje europskih i drugih fondova;
5. Smanjenje materijalnih rashoda uz zadržavanje kvalitete rada i pružanja usluga našim korisnicima;
6. Poboljšavanje uvjeta za daljnji rast i razvoj.

# **III AKCIJSKI PLAN PROVEDBE MJERA**

|  |  |  |  |  |
| --- | --- | --- | --- | --- |
| NAZIV MJERE | OPIS/NAČIN PROVEDBE | ROK PROVEDBE | OČEKIVANI UČINAK | ODGOVORNE OSOBE |
| 1. Odlukom o donošenju Financijskog plana te izmjenama i dopunama planirati pokriće manjka | Financijski plan koji uključuje rezultat poslovanja pruža cjelovit financijski okvir za donošenje odluka o budućoj potrošnji i izvorima financiranja. | Zakonski rokovi, a prema potrebi prilikom izmjena i dopuna Financijskog plana u narednom razdoblju | Smanjenje troškova poslovanja | Ravnatelj,  Zamjenik ravnatelja,  Voditelj ekonomsko-financijskih poslova  Svi voditelji Odjela – svaki za svoje područje |
| 2. Kod planiranja i izvršavanja Financijskog plana prioritet imaju zakonske i ugovorne obveze | Mjera podrazumijeva prioritetno podmirivanje već preuzetih obveza, odnosno zakonskih obveza. | Kontinuirano | Pravovremeno izvršavanje obveza | Ravnatelj,  Zamjenik ravnatelja,  Voditelj ekonomsko-financijskih poslova |
| 3. Kontinuirano praćenje naplate prihoda i preuzimanje obveza u skladu s njihovim ostvarenjem | Mjera uključuje preuzimanje obveza u skladu s dinamikom ostvarenja izvora financiranja kako je definirano u Financijskom planu. Izrada kvartalnih izvještaja o realizaciji plana. | Kvartalno | Utjecaj na ročnost i strukturu obveza | Voditelj Odjela nabave, skladišta i naplate potraživanja,  Voditelj ekonomsko-financijskih poslova |
| 4. Pravovremeno poduzimanje mjera naplate potraživanja | Postupanje prema Proceduri za naplatu prihoda. | Kontinuirano | Povećanje naplaćenih prihoda | Voditelj Odjela nabave, skladišta i naplate potraživanja,  Voditelj ekonomsko-financijskih poslova |
| 5. Povećanje financiranja proračunskih projekata i aktivnosti iz tekućih i kapitalnih pomoći prijavom projekata na natječaje europskih i drugih fondova | Mjera uključuje oslobađanje sredstava iz izvora Opći prihodi i primici i financiranje što više aktivnosti i projekata iz drugih izvora (nacionalni i međunarodni natječaji) | Kontinuirano | Povećanje kvalitete boravka pacijenata te povećanje kvalitete uvjeta rada zaposlenika | Ravnatelj,  Zamjenik ravnatelja,  Svi voditelji Odjela – svaki za svoje područje |
| 6. Upravljanje nekretninama u vlasništvu Bolnice | Učinkovito raspolaganje nekretninama (zakup, najam, prodaja) | Kontinuirano | Povećanje prihoda | Ravnatelj,  Zamjenik ravnatelja,  Svi voditelji Odjela – svaki za svoje područje |
| 7. Smanjenje materijalnih rashoda uz zadržavanje kvalitete rada i pružanja usluga građanima | Maksimalna racionalizacija materijalnih rashoda | Kontinuirano | Smanjenje troškova poslovanja | Ravnatelj,  Zamjenik ravnatelja,  Voditelj ekonomsko-financijskih poslova  Svi voditelji Odjela – svaki za svoje područje |

***U svrhu uravnoteženja Financijskog plana nakon uključivanja dijela projiciranog manjka, kao i nastavka pružanja usluga u planiranim veličinama bez utjecaja korona krize u razdoblju od 01. srpnja do 31. prosinca 2024. godine nastaviti će se s poduzimanjem svih mjera za pravodobno prikupljanje i ostvarenje prihoda, uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće dijela prenesenog manjka te rashoda i izdataka u skladu s definiranom dinamikom.***

***Sve navedeno ukazuje na činjenicu da je Specijalna bolnica za medicinsku rehabilitaciju Varaždinske Toplice kontinuirano provodi racionalizaciju poslovanja o čemu je preko Upravnog vijeća upoznat i osnivač. Bez pomoći osnivača, državnog proračuna i/ili HZZO-a, Specijalna bolnica za medicinsku rehabilitaciju Varaždinske Toplice nije u mogućnosti sama nadoknaditi iznos prenesenih manjkova iz prethodnih godina***

**Članak 2.**

Ova Odluka stupa na snagu danom donošenja.

**Predsjednik Upravnog vijeća:**

*mr. sc. Alen Runac, v.r.*

*Dostaviti:*

1. *Ravnatelju*
2. *Varaždinskoj županiji*
3. *Odjelu ekonomsko-financijskih poslova*
4. *Odjelu općih, pravnih i kadrovskih poslova*
5. *Uz sjednički zapisnik*
6. *Pismohrani*